text: Keď som sa už rozhodla, že je čas, aby sme mali znovu psíka, mala som o ňom jasnú predstavu. Nechcem psíka, ktorého rodičov nebudem osobne poznať, možno budem chodiť na výstavy ale nebude to to hlavné.
  - z rodiny, pre ktorú bude každý vrh udalosťou
  - s ktorým sa nebudem báť nechať deti samé v byte, že ich pohryzie.
  - V našej rodine je priveľa detí. Chcem sučku, aby dokázala prijať všetkých synovcov a netere a aby v nich videla malé šteňatá, ktoré treba chrániť. S háraním si nejako poradíme a aspoň nebude „ocikávať“ všetky rohy a stromy.
  - musí byť úplne neagresívny
  - možno by som v budúcnosti chcela robiť agility alebo canisterapiu
  - taký šikovný do auta ale musí to ešte byť pes, nie priveľký, nie primalý, aj do koča aj do voza
  - nechcem pracovné plemeno (Cézarovi, slovenskému čuvačovi čo som mala v puberte chýbala práca. Raz sme naďabili na stádo oviec a bez toho, aby ho to kto kedy učil ich hrdo zohnal do čriedy a zahnal uprostred dňa do košiara)
  - chcem spoločenské plemeno, ktoré naučím základom poslušnosti, ale jeho práca bude robiť nám radosť
  Na čo som zabudla:
  - spýtať sa syna či nie je pre neho predsa len primalý a hovoriť s rodinou o výbere plemena
  - vyberala som psíka pre seba a nie pre moju rodinu, mala som s nimi stráviť čas nad atlasom psov, hovoriť o povahách, type psa, starostlivosti, či ho treba alebo netreba trénovať a znovu prežiť hodiny detstva, keď som sedela nad knižkami sama
  - zabudla som sa dohodnúť či tréning a výstavy budú robiť oni alebo ja
  - dohodnúť pravidlá kto kúpe a češe psov (ostalo to na mne a niekedy sa mi hrozne nechce)
  - dohodnúť pravidlá kto kŕmi psov a kupuje žrádlo (keďže sa striedame tak sa stane, že dostanú dva krát a potom je treba držať diétu)
  - dohodnúť pravidlá kto chodí so psami k zverolekárovi
  Na čo som nezabudla:
  - dohodli sme si pravidlá ohľadom venčenia, ja ráno, deti po škole a manžel v noci (toto pravidlo všetci prijali ako zákon a ich porušenie je doteraz otázka dohody, ale venčíme tri krát denne, minimálne dva odkedy máme záhradu)
  - kto príde domov vymieňa vodu v miske, minimálne skontroluje či tam voda je
  - syn prijal hru, každý deň vysávam chlpy a s malými výnimkami ju dodržal kým psi neostali von
  Čo je najdôležitejšie podľa mňa?
  Kým sa rozhodnete, stanoviť si svoj zoznam pravidiel. Je naivné si myslieť, že starostlivosť zvládne ten kto psa chce. Je to člen rodiny a povinnosti sa majú rozdeliť medzi členov rodiny. Deti sa naučia myslieť na toho druhého a rodičia nezabúdať, že sú to len deti. Trvať na dohodnutých pravidlách nezaškodí ani deťom ani dospelým. Pes učí dôvere, disciplíne a radosti a vracia lásku a radosť.